Morten Marinus (DF), 2012-05-10:
Tak for det.
Det er jo lidt sjovt, at når der kommer et forslag, som alle måske oprindelig syntes var et rigtig godt forslag, står man her og slås om æren.
Da jeg skrev min ordførertale for et par dage siden, var jeg jo ikke klar over, at der ville blive snakket om blomster fra både Venstres og Socialdemokraternes side, men jeg har faktisk skrevet noget, der ligner.
Jeg har nemlig skrevet, at det forslag, vi behandler her i dag, i den grad er fostret af en blomst, der er vokset i Dansk Folkepartis have.
Det, jeg så ikke har skrevet, er, om det er i forhaven eller baghaven.
Jeg tror faktisk, det er forhaven, den er vokset op i hos os.
Frikommunerne var jo et forslag – skråstreg krav – fra vores side i forbindelse med finanslovforhandlingerne med den gamle regering, og det er jo en sejr, som vi i og for sig er stolte over.
Vi synes, at kommunerne – der nu i rigtig mange år har klynket, klaget og demonstreret og har sagt, at de faktisk kunne gøre det bedre end med de regler, de er blevet reguleret med herfra – sådan set nu skal have muligheden for at bevise det.
Jeg tror godt, at der på nogle områder kan findes rigtig gode ting, vi kan evaluere på, og de ni frikommuner har nu lejlighed til under kontrollerede rammer at skabe sådan et eksperimentarium for nye ideer og tiltag til måder at drive en kommune på.
De må naturligvis så give sig tid til det, og så må vi evaluere, og de ting, vi evaluerer positivt på, må vi så videreføre til alle kommuner, mens de skæverter, der sikkert også vil komme, må vi så forlade igen.
På den måde tror vi, at forsøget er meget sundt, og at man egentlig burde tænke det her frikommuneforsøg langt mere bredt, end man egentlig gør, men udgangspunktet er jo positivt.
Men i mellemtiden har vi jo, som hr. Simon Kollerup også sagde i sin ordførertale, fået en ny regering, og det har også medført en ny minister på området.
Hun har jo desværre sagt fra, altså sorteret op til en tredjedel af de forslag og ønsker, der er kommet fra de her ni frikommuner, fra, og efter den frasortering kan man måske tale om, at det kun er halvfrie kommuner.
Fra Dansk Folkepartis side er der jo ingen tvivl om, at vi gerne havde set, at kommunerne blev givet mere fri på de her områder, også på områder, som måske ikke til daglig har Dansk Folkepartis interesse, hvad angår frihedstrang.
Som jeg også sagde i min indledning, må vi jo sortere skæverter fra hen ad vejen, men jeg synes, at de skal have muligheden. Vi syntes fra Dansk Folkepartis side, at kommunerne skulle have mulighed for virkelig at føre det her forslag ud i livet.
Derfor kan vi heller ikke helt skelne det forslag, regeringen nu er kommet, fra de tanker, som vi havde i forbindelse med finanslovforhandlingerne for 2011.
Men vi har jo et samråd her mellem første- og andenbehandlingen, hvor vi i udvalget får indenrigsministeren i samråd, og så må vi jo håbe på, at hun kan stå på mål for sine beslutninger.
Og så kan vi se, om vi i løbet af processen kan få ministeren til at blive klogere, og jeg vil da heller ikke udelukke, at det er muligt, at ordføreren for Dansk Folkeparti kan blive klogere.
Men indtil videre støtter vi selvfølgelig forslaget, fordi det er et skridt i den rigtige retning, men samtidig afventer vi jo også samrådet i Kommunaludvalget for at se, om vi ikke kan få det til at blive endnu mere blomsterrigt, og se, om blomsterne ikke kan springe ud i fuldt flor og ikke bare blive en halvvissen buket.